DECIZIA COMISIEI
din 16 februarie 2007
de stabilire a normelor detaliate privind o marcă de identificare alternativă în conformitate cu Directiva 2002/99/CE a Consiliului
(notificată cu numărul C(2007) 422)
(Text cu relevanță pentru SEE)
(2007/118/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special articolul 4 alineatul (1) paragraful al doilea,
având în vedere Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (2), în special articolul 23 alineatul (1) litera (g),
întrucât:
(1)
Directiva 2002/99/CE stabilește condiții care să garanteze că nicio etapă de producție, transformare sau distribuție în Comunitate a produselor de origine animală nu provoacă răspândirea bolilor transmisibile la animale. În acest scop, aceasta enumeră diverse tratamente care dezactivează agentul patogen cauzator de boli, dar, în special, ea prevede marcarea specifică a acestor produse reglementate.
(2)
Această directivă prevede, de asemenea, posibilitatea stabilirii de norme de aplicare specifice, inclusiv stabilirea unei mărci speciale de identificare cerute pentru carnea a cărei introducere pe piață este neautorizată din motive de sănătate animală.
(3)
Directiva 2005/94/CE, în special articolul 23 alineatul (1) litera (g), prevede că tipurile de carne de pasăre provenind din exploatările situate în zonele de protecție nu pot face obiectul schimburilor intracomunitare sau internaționale. Din acest motiv, cu excepția cazului în care se decide altfel, acest tip de carne trebuie să poarte marca prevăzută în anexa II la Directiva 2002/99/CE.
(4)
Directiva 92/66/CEE a Consiliului din 14 iulie 1992 de stabilire a măsurilor comunitare de combatere a maladiei de Newcastle (3) în special articolul 9 alineatul (2) litera (f) punctul (i) și alineatul (4) litera (c), stabilește că tipurile de carne de pasăre provenind din zone de protecție și supraveghere nu fac obiectul schimburilor intracomunitare și trebuie să poarte marca de identificare specială prevăzută în anexa II la Directiva 2002/99/CE.
(5)
Anumite state membre au informat Comisia că această marcă de identificare nu a fost bine primită de către operatorii și clienții industriei. Prin urmare, ar trebui să se asigure o marcă alternativă de identificare pe care statele membre ar putea decide să o folosească în locul mărcii prevăzute în anexa II la Directiva 2002/99/CE. Cu toate acestea, pentru o bună derulare a controalelor, este important ca statele membre să informeze Comisia înainte de a lua decizia de aplicare a mărcii alternative de identificare în cazul detectării unui focar de gripă aviară sau de boala Newcastle.
(6)
Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (4) prevede că anumite produse de origine animală destinate introducerii pe piață trebuie să poarte o marcă de identificare.
(7)
Regulamentul (CE) nr. 2076/2005 al Comisiei din 5 decembrie 2005 de stabilire a dispozițiilor tranzitorii de aplicare a Regulamentelor (CE) nr. 853/2004, (CE) nr. 854/2004 și (CE) nr. 882/2004 ale Parlamentului European și ale Consiliului și de modificare a Regulamentelor (CE) nr. 853/2004 și (CE) nr. 854/2004 (5) prevede folosirea temporară a mărcilor naționale de identificare pentru produsele de origine animală destinate consumului uman care nu pot fi comercializate decât pe teritoriul statelor membre în care sunt produse.
(8)
Marca alternativă de identificare prevăzută în prezenta decizie trebuie să se deosebească clar de alte mărci de identificare aplicabile cărnii de pasăre în conformitate cu Regulamentele (CE) nr. 853/2004 sau (CE) nr. 2076/2005.
(9)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Marcă alternativă de identificare
(1) În sensul articolului 2 din prezenta decizie, statele membre pot decide să folosească marca de identificare stabilită în anexa la prezenta decizie („marca alternativă de identificare”) în locul mărcii de identificare speciale stabilite în anexa II la Directiva 2002/99/CE.
(2) Statele membre care decid să folosească marca alternativă de identificare informează Comisia cu privire la aceasta în cadrul Comitetului permanent pentru lanțul alimentar și sănătate animală.
Articolul 2
Marcarea cărnii de pasăre și a vânatului de crescătorie cu pene a cărei comercializare este limitată la piața națională
Carnea de pasăre sau de vânat de crescătorie cu pene, inclusiv carnea tocată, carnea separată mecanic și preparate și produse din carne, care nu satisface cerințele menționate la articolul 3 din Directiva 2002/99/CE și a cărei comercializare este, prin urmare, limitată la piața națională a statului membru respectiv, în conformitate cu articolul 23 alineatul (1) litera (g) din Directiva 2005/94/CE sau cu articolul 9 alineatul (2) litera (f) punctul (i) și alineatul (4) litera (c) din Directiva 92/66/CEE, poate fi marcată cu:
(a)
marca alternativă de identificare; sau
(b)
marca națională, în cazul în care aceste produse provin din unități în conformitate cu articolul 4 din Regulamentul (CE) nr. 2076/2005.
Articolul 3
Destinatar
Prezenta decizie se adresează statelor membre.
Adoptată la Bruxelles, 16 februarie 2007.